Carike Keuzenkamp vereerCarike Keuzenkamp en dr. Danie Langner (Foto: Verskaf) Die immergewilde Carike Keuzenkamp is Vrydag tydens die Afri-Duetfees in Pretoria deur die Federasie vir Afrikaanse Kultuurvereniginge (FAK) vereer. Dié fees is vanjaar by die ZK Matthewsteater in Pretoria gehou. Keuzenkamp, veral bekend vir liedjies soos “Hoeka Toeka”, “Heidi”, “Liewe Heksie” en “Bartolomeu Dias”, is met ŉ FAK Prestige-toekenning vereer vir haar positiewe bydrae tot die bevordering van Afrikaanse musiek. Dr. Danie Langner, besturende direkteur van die FAK, sê die sangeres ontvang onder meer dié toekenning omdat haar liedjies “ŉ liefde vir die Afrikaanse taal en kultuur kweek”. “Dankie vir die skoonheid wat jou musiek oorgedra het deur generasies heen. ’n FAK-toekenning vir ’n halfeeu se lewenswerk is ’n raaksien en waardeer,” het Langner gesê. Langner het ook die Carike Keuzenkamp-roos aan die sangeres oorhandig en vertel dat dié roos se betekenis met haar loopbaan vergelyk kan word. “Toe ek 50 jaar terug begin sing het, het ek eerstens nie gedink dat ek so lank gaan sing nie en tweedens dat ek so ŉ toekenning sou kry deur ’n fantastiese organisasie soos die FAK nie, dit is vir my ’n ongelooflike eer,” het Keuzenkamp tydens haar aanvaardingstoespraak laat hoor. Die Carike Keuzenkamp-roos is ’n diep oranjerooi, amper vermiljoen, snyroos van medium hoogte. Die knoppies ontvou grasieus om ’n treffende, ferm blom te openbaar. Sy projekteer energie, jeug en geluk met haar opvallende voorkoms en behou haar vorm wanneer volwasse.